钦定古今图书集成/明伦汇编/闺媛典/第201卷 > 王梦鸾妻陆氏
## 钦定古今图书集成/明伦汇编/闺媛典/第201卷 > 王梦鸾妻陆氏

按《嘉定县志》：“陆氏，昆山人。嫁为嘉定王梦鸾妻。其父
岩，少尝受经，以故里中及邻境多延为童子师，数往
来嘉定，识梦鸾，因以女归之。嫁三年，许生子玉，未及
期而寡，氏几欲以身殉。既而抱婴儿，哭告翁姑曰：‘新
妇命薄，诚无复生理。顾吾夫所以瞑目者，独有此儿，
新妇何敢死？且朝夕饔飧，相与拮据，犹足赖也’。”居久
之，岛彝流劫围城，人不自保。氏以一穷嫠，扶老携幼，
以谋其生，竟亦无恙。比寇退，而翁姑相继没，窘益甚，
昼织夜绩，而食不支，仰遗秉滞穗，以给𫗴粥。玉长能
事母，黾勉有无，闾巷目为孝子。岁戊子，旱魃为虐，儋
石缗钱三千，氏病且殆。玉夜祷于神，刲股作羹以进，
一啜少苏，遂以复起寿终。